Burjassot celebrarà la festivitat de Sant Antoni i la benedicció dels animals, el diumenge 26 de gener
2025-07-24

Diumenge que ve 26 de gener, els animals de companyia seran els protagonistes indiscutibles del matí a Burjassot. El municipi acollirà la tradicional benedicció d’animals en honor a Sant Antoni Abat, popularment conegut com a Sant Antoni del Porquet. L’Ajuntament, a través de la Regidoria de Benestar Animal, dirigida per Juan Manuel Hernando, celebrarà la benedicció a la qual conviden a participar a tota la ciutadania.

Com és habitual, l’acte compta amb la col·laboració de la Penya “El Cavall” i de Pepe “Pancheta”. La benedicció tindrà lloc en la Plaça dels Furs, enfront de la porta de la Parròquia de Sant Miquel on, a les 12.00 hores, se celebrarà l’eucaristia. Després, aproximadament a les 12.45/13.00 hores, començarà la desfilada de mascotes i la benedicció. Una desfilada a la qual no faltaran els cavalls i els carros de tir que tanta expectació generen i que fan que el públic assistent gaudisca al seu pas.

Tots els amos que passen amb les seues mascotes rebran el detall commemoratiu de la jornada festiva, el brioix de pa, la garrofa i l’estampeta de Sant Antoni, mentre que els genets i les amatzones i els amos dels carros de tir rebran lots de neteja per als cavalls i cabeçades.